Der er stadig store mængder olie og gas i den danske del af Nordsøen, som bør hentes op.

Sådan lyder det fra energi-, forsynings- og klimaminister Lars Christian Lilleholt fra Venstre, der i dag præsenterer en ny strategi for olie og gassen i Nordsøen, som er lavet i samarbejde mellem myndighederne og olie- og gasbranchen.

- Den her strategi viser, at der fortsat er betydelige olie- og gasressourcer i Nordsøen, og det er helt afgørende for regeringen, at vi gør alt, hvad vi overhovedet kan for at understøtte, at Danmark fortsat er et førende olie- og gasland, siger han.

Det er afgørende for regeringen, at vi gør alt, hvad vi overhovedet kan for at understøtte, at Danmark fortsat er et førende olie- og gasland Lars Christian Lilleholt , minister

Læs også : Danmark har kun brugt lidt over halvdelen af Nordsøens olie og gas

Regeringen har en ambition om, at Danmark skal være fri af fossile brændstoffer i 2050, og det er stadig målet, understreger ministeren.

- Regeringen har et mål om, at i 2050 skal vi være helt uafhængige af fossil energi – det vil sige kul, olie og naturgas. Men der er mange år til 2050, siger ministeren.

Han peger på, at Danmark kan eksportere olie og gas til andre lande i mange år fremover. Samtidig mener han, at der er penge at hente for statskassen i produktionen af olie og gas, og at den danske produktion af olie og gas tager større hensyn til miljøet end andre landes produktion.